《秋日寄忆子安兼怀子浚子约》
明代·皇甫汸

汉殿祠官遣，吴门游子归。寿觞逢菊酒，舞锦当莱衣。

北阙情犹恋，南陔愿讵违。桥回司马柱，庭偃乐羊机。

玉季迎歌棣，金昆对采薇。自惭鸡每听，遥阻雁同飞。

草梦生春色，星占聚夜辉。谈应及省树，勿与报芳菲。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。